राशन दुकानों में कैशलेस प्रक्रिया महीने भर के लिए टली, अभी तक डिवाइस ही नहीं बंट सकी
प्रशासनिक रिपोर्टर| बिलासपुर
शहर की राशन दुकानों में इस महीने से कैशलेस लेनदेन प्रक्रिया शुरू होनी थी, लेकिन अभी तक दुकानों में मार्फो थंब डिवाइस का वितरण ही नहीं हो सका है। खाद्य विभाग की मानें तो अभी इसमें एक महीने और लगेंगे।
शासकीय उचित मूल्य दुकानों में कैशलेस सिस्टम शुरू करने खाद्य विभाग ने थंब डिवाइस लगाने की योजना तो बनाई है, मगर उस पर अमल महज दुकानदारों से आवेदन लेने तक सिमट कर रह गया है। गौरतलब है कि प्रथम चरण में शहरी क्षेत्र स्थित 200 राशन दुकानों से इसकी शुरूआत होनी है। इसके लिए राशन दुकानदारों से 21 फरवरी तक आवेदन मंगाए गए थे। इस तिथि तक जिसने आवेदन जमा नहीं किया है, उन्हें बैठक के दौरान कड़े निर्देश देकर तीन दिन के अंदर आवेदन जमा करने की बात कही गई थी। कहा जा रहा था कि माह के अंत तक दुकानों में डिवाइस का वितरण व इंस्टालेशन हो जाएगा और मार्च के प्रथम सप्ताह से कैशलेस सिस्टम के जरिए खाद्यान्न वितरण भी शुरू हो जाएगा। मगर वास्तविकता यह है कि मार्च शुरू होने के बाद भी अभी तक दुकानों में डिवाइस का वितरण नहीं हुआ है। गौरतलब है कि यह डिवाइस दुकानदारों को शासन की ओर से मुफ्त में दिया जाना है। जबकि पहले इसे लगाने का जिम्मा चिप्स कंपनी को सौंपा गया था। इसके लिए 3-3 हजार रुपए भी लिए गए थे। विरोध के बाद शासन ने इसे अपनी ओर से लगवाने का फैसला लिया है।
मार्च अंत तक सभी दुकानों में डिवाइस लग जाएंगे
प्रभारी खाद्य नियंत्रक आशुतोष चतुर्वेदी ने बताया कि विभाग ने आवेदन लेने की प्रक्रिया पूरी कर ली है। मार्च अंत तक निर्धारित शहरी क्षेत्र की सभी राशन दुकानों में डिवाइस का वितरण व इंस्टालेशन कर लिया जाएगा। इसके लिए संबंधित कर्मचारियों को कड़े निर्देश दिए जाएंगे कि जल्द इस काम को पूरा करें।
hin_Deva mai_Deva hin_Deva hin_Deva hin_Deva hin_Deva